open-index/open-wikipedia-markdown huggingface dataset:
Carlo Salvioni

El **Carlo Salvioni** (Belinzona, 3 de marz 1858 - Milan, 20 de otover 1920) a l'è stad un lenguista e glotolegh svizzer.

Sostenitor de l'italianità de la Lombardia svizzera, l'è regordad soratut per i so studi lenguistegh, in del revard di dialet lombard de la Svizzera ma anca del milanes, tant de havé dad foeura un'edizzion di poesie del Carlo Porta, poeta che ghe piaseva propi tant. In tra i so oeuvere a gh'è el Vocabolari di Dialet de la Svizzera italiana.

El moeur in del 1920, a 'na cerimonia in regord di so fioeui, che s'eren sgiontad 'me volontari a l'Armada italiana e inn mort in del conflit mondial.

## Riferiment
*Treccani
Armada permanenta

Con **armada permanenta** se intend un'armada che l'è tegnuda semper e che, despess, a l'è organizada in manera professional, e la gh'ha dent di soldad che l'inn semper, che sien di professionista volontari o di soldad de naja. La po havégh dree 'na reserva militar, fada de sgent che l'è adestrada ma de lavorà la fa 'n alter mester e l'è ciamada domà in temp de guerra, e l'alternativa a l'è un'armada che l'è tirada insema domà in cas de guerra.

Al dì d'incoeu squasi tucc i Paes che gh'hann una forza militar ghe l'hann permanenta, anca se di Stat, compagn de la Svizzera, la tegnen ispirada a di principi de milizzia.

## Riferiment
*Militia or Regular Army?
Oleksandr Turčynov

L**'Oleksandr Turčynov** (Dnipro, 31 de marz 1964) a l'è un politegh ucrain. L'è stad President de l'Ucraina ad interim quand che 'l Viktor Janukovyč l'ha lassad el Pais dopo de l'Euromaidan, vist che l'è stad votad president de la Rada Suprema el 22 de fevrer del 2014, e per un quaj dì l'è stad anca prim minister ad interim (roeul che 'l gh'ha havud anca in del 2010). L'è stad sucedud del Petro Porošenko el 7 de sgiugn del 2014.

## Ligam de foeura
*Sit ofizzial

## Alter proget
Giacomin de Verona

El **Giacomin de Verona** (1260 circa - ...) a l'è stad un poeta verones.

Fraa minor, el gh'haveva varie vision in comun cont el Bonvesin de la Riva e se pensa che l'habia podud cognosser el Dant Ligher quand che l'era in esili. A l'è regordad soratut per du poemet didascalegh in volgar verones, a l'epoca compagn de quell lombard, che l'ha scrivud de sgioven, o ben el *[[De Babilonia civitate infernali]]* e 'l * [[De Jerusalem celesti]]*.

## Riferiment
* Treccani
Nav de guerra

Una **nav de guerra** a l'è una nav militar che l'è pensada per vesser doperad in guerra, i nav militar che l'inn no inn de solit di nav ausiliarie. Rispet ai alter nav a inn de sovent ben protesgiude inscì che 'l sia pussee gram fàgh di dagn e inn pussee svelte di nav mercantil, de che se spartissen anca perchè de solet menen no del cargo ma domà monizzion, armi e robe de viver per i so mariner.

Al dì d'incoeu i nav de guerra pussee cognossude e doperade inn i porta-avion, i nav de bataja, i sotamarin, i incrosator,  i fregade, i destrutor, i corvete e i porta-elicoter, in passad ghe n'eren de compagne di cannonere, di galeon, di galeaze, di corazzade o di cacia-sotamarin.

## Bibliografia
*Anon. (1904b), "The British Admiralty ...", Scientific American, 91 (2), ISSN 0036-8733

## Vos corelade
*Nav capitania
Monument antigh di dialet italian

El **Monument antigh di dialet italian** (*Monumenti antichi di dialetti italiani* in italian) a l'è 'n sagg in sui lengov de l'Altitalia scrivud del lenguista Adolfo Mussafia, dad foeura a Vienna in del 1864, che 'l gh'ha dent test de autor milanes, verones e venezzian e i so analisi darann el principi a la tesi de la Koinè padana.

## Bibliografia
*Monumenti antichi di dialetti italiani, 1864
Dom de Massa

El **Dom de Massa** (*cattedrale dei Santi Pietro e Francesco* in italian) a l'è la catedral de la diocesi de Massa Carrara-Pontremal. Fad su a tacà del 1470 e fornid domà in del 1936, el so stil baroch e neoclassegh l'ha permitud de metél in la lista di monument nazzionai italian.

## Riferiment
*Beweb

## Alter proget
Italo Svevo

L**'Italo Svevo**, nassud cont el nom de **Aron Hector Schmitz** (Triest, 19 desember 1861 – Motta di Livenza, 13 setember 1928), a l'è stad un scritor e dramaturgh italian. Cont el so romanz pussee cognossud, *[[La coscienza di Zeno]]*, el porta per la prima voeulta el tema de la psicoanalisi in de la leteradura italiana.

El nom "Italo Svevo" a l'è stad inventad del scritor in del 1892 despoeu de havé provad con di olter nom 'me "Erode", "Ettore Samigli" e "E. Mugliano". In del *Profilo autobiografico* del 1928 el spiega 'me che con quell nom chì l'habia vorsud "ligà la razza italiana con quella todesca".

## Biografia
El nass in d'una familia de origen giudeja, in de la cità de Triest, a quel temp ancamò sota a l'Imperi austriegh. El so pader a l'è todesch e donca el Svevo el ven mandad a studià insema a du fradei in del collesg de Segnitz, in Baviera, in tra el 1874 e 'l 1878. Tornad in Italia el seguta i studi de comerci. In del setember del 1880 el lavora a Triest in de la banca viennesa Unionbank. In del 1892 el ven publegad el so prim romanz, *Una vita*, che l'era stad refudad de l'editor milanes Treves e che 'l gh'ha minga de sucess. In del 1896 el toeu 'me mier la Livia Veneziani, fioeula del Gioacchino Veneziani, che l'haveva trad in pè una importanta dita de vernis, indova che el Svevo el taca a lavorà in del 1899. L'ann prima, in del 1898, el sortiss el so segond romanz, *Senilità*, anca quest chì senza sucess, tant che el pensa ben de "bandonà per semper la leteradura". In del 1906 el cognoss 'me so maester el scritor irlandes James Joyce, che l'insegnava ingles a la Berlitz School de Triest. In tra el 1910 e 'l 1911 el Svevo a l'è vesin a la teoria de la psicoanalisi del Sigmund Freud, defad el cognoss el medegh Edoardo Weiss, allev del dotor vienes. Quei teorie chì vegnen descrivude in del so terz romanz, *La coscienza di Zeno*, vegnud foeura in del 1923. Considerad el so lavorà pussee grand, el liber a l'inizzi el resta in de l'ombria e 'l cognoss un grandoeur de publegh domà a partì del 1926-1927, grazzia a la descoverta e al spantegament de l'Eugenio Montale in Italia e di critegh frances Benjamin Crémieux e Valéry Larbaud a nivell internazzional, quand che 'l Svevo el gh'haveva sgiamò sessantases agn. El moeur domà un para de agn despoeu, in del 1928, dop de un incident in otomobil.

## Oeuvre principai

* *Una vita* (1892, romanz)
* *Senilità* (1898, romanz)
* *La coscienza di Zeno* (1823, romanz)
* *La rigenerazione* (1928, comedia)

## Bibliografia
**La scoperta della letteratura*, P. Di Sacco, Mondadori

## Alter proget
Simo Häyhä

El **Simo Häyhä** (Rautjärvi, 17 de dicember 1905 – Hamina, 1 de avril 2002) a l'è stad un militar finlandes, regordad per la soa atività 'me cechin per l'Armada finlandesa in la guerra d'invern, contra l'Armada rossa. Inscì brao de havé copad almen 542 soldad sovietegh, con di stime che riven fina a 800, a l'era donca ciamad *la mort bianca* (*Белая cмерть, Belaya smert* in russ, *Valkoinen kuolema* in finlandes), l'è recognossud 'me el cechin pussee mortal de la storia, cont el so fidad Mosin-Nagant de la Guardia Civega, che 'l gh'haveva del so temp de volontari, anca se di voeulte l'ha doperad anca el Suomi KP-31.

Deventad obietiv primari di russ per quella reson chi, l'è stad cercad anca de l'artilieria, e l'è colpid de 'n soldad sovietegh el 6 de marz del 1940, cont una balla che ghe s'cepa la mandibola e ghe lassa una deformazzion per tuta la vita. Lassad squasi mort e mitud in d'una pila de corp, l'è recuverad de 'n camarada che l'ha did che ghe calava mità facia.

El s'è dessedad el 13 de marz, dì de la pas, e 'l gh'ha mitud quatordes mes per tornà in pè, con 26 cerusie. L'ha volud toeu part a la Guerra de continuazzion, ma l'hann fad minga andà dent a l'armada per via del so dann al vis. El s'è mai maridad e l'ha vivud dopo la guerra 'me allevator de can e caciator, lontan de la società, vist che gh'haveven fad anca di menasce de morte per tut quei che l'haveva copad, e l'è semper stad modest, a parlà no di so merit e a dì che l'era inscì brao domà perchè l'haveva fad pratega. L'ha passad i so ultim agn in d'un ospizzi per veteran de guerra, indova che l'è mort a 96 agn.

Incoeu a gh'è un musee, vert del 1983, dedicad a lu e a la bataja de Kollaa.

## Onorificenze

## Riferiment
*DifesaOnline 

## Alter proget
Salvatore Carcano

El **Salvatore Carcano** (Bobiaa, 11 de otover 1827 - Turin, 1903) a l'è stad un inventor italian, cognossud soratut per i so fusil.

Orfan de pader a 10 agn, el va volontari cont i Savoja in la Prima Guerra de Indipendenza italiana, indova che l'è ofizzial d'artilieria, e 'l fa San Michel in Piemont. In del 1852 el va dent a la Fabrega Real e 'l scomincia la soa carrera de inventor, indova che l'ha fad armi, compagne del Carcano Mod. 91, del Carcano Mod. 60, del Carcano Mod. 67  e la mitragliadora Mod. 1896.

## Riferiment
*Treccani
## Alter proget
Scarcella

La **scarcella** (ciamada anca *scariella*, *squarcella*, *scarcedda* e *corrucolo*) a l'è un dolz de Pasqua tipegh de la Puja, che 'l gh'ha havud origin a Foggia. A l'è considerad del ministeri de l'agricoltura vun di Prodot Agroalimentar Tradizzionai de la provincia de Foggia.

## Riferiment
*Paesi del Gusto

## Vos corelade
*Cuddhura
Moviment per l'Autonomia de la Romagna

El **Moviment per l'Autonomia de la Romagna** (*Movimento per l'Autonomia della Romagna* in italian) a l'è un moviment politegh regionalista e autonomista italian, che 'l domanda el fà su de 'na region ministrativa per la Romagna, destacada per la pupart de l'Emilia Romagna.

Sostegnen, in general, pussee de autonomia per i region italiane, ma no la secession vist che se recognossen in l'articol 5 de la Costituzzion italiana. Voeulen anca tutellà el gran patrimoni lenguistegh, coltural e del mangià de la Romagna.

Fad su in del masg 1990 del Stefano Servadei, deputad socialista, e del Lorenzo Cappelli, senator de la Democrazzia Cristiana, el se recognoss in del regionalism romagnoeul che 'l gh'era sgiamò in del dopoguerra e l'è vert a la sgent de tucc i partid che la se recognoss in di obietiv e ideai del moviment.

## Ligam de foeura
*Sit ofizzial
Leica Camera

La **Leica Camera AG** a l'è ona azienda todesca del setor ottich che la fad su istrument 'me macchine fotografeghe, lent, microscopi, binocoli e mirin de precision. L'è nassuda in del 1996, sora l'originala *Ernst Leitz Wetzlar GmbH*, che l'era stada fondada da l'impresari todesc Ernst Leitz in del 1869 a Wetzlar, in Germania.

Incoeu, **Leica** a l'è anca la marca che la tra insemma i dò vegge division commerciai del grupp Leica che in del 1998 sont devegnude aziende independent: Leica Microsystems e Leica Geosystems. In del principi, el nomm Leica l'era stad drovad la prima volta per la macchina fotografega Leica I, casciada foeura a Lipsia in del 1925. La Leica I l'è stada la prima macchina de sacocia che la gh'ha fad devegnì popolar el format de pellicola a 35 millimeter.

El nomm Leica a l'è vegnuu su da le prime tre letter del cognomm del fondador ***Lei'''tz'' e da le prime dò de la parolla ***ca*'mera*.

## Ligam de foeura
* Sit ofizzial

## Vos correlaa
* Fotografia
Baltic Air Policing

**Baltic Air Policing** a l'è una mission de la NATO de tipo *[[Quick Reaction Alert]]* che la se ocupa de controllà e difender i cel di Pais Baltegh,  o ben Estonia, Letonia e Lituania. 'Sti pais chi gh'hann no una gran armada de l'aria e l'è donca compit de la Lianza Atlantega difender el so spazzi aereo.

## Riferiment
*Sit de la NATO 

## Alter proget

## Vos corelade
*Icelandic Air Policing
Roncaja (Piasenza)

**Roncaja** (*Runcäia* in ortografia piasentina) a l'è una frazzion de Piasenza.

A l'è regordada soratut perchè in l'età de Mez el Barbarossa l'haveva convocad lilinscì di diete per toeugh via l'autonomia ai comun lombard, roba che l'ha menad poeu al nassiment de la Liga Lombarda. A bon cunt, però, a l'è minga sigur che la sibia stada lilinscì, e gh'è quei che sostegnen inveci che l'habien fada in di do bande del Pò, in quei che incoeu inn Somaja e Calendasch.

La frazzion a l'è traversada de la Padana de Sota e, in passad, ghe passava la Tranvia Piasenza-Cremona.

## Bibliografia
*Lorenzo Molossi, Vocabolario topografico dei ducati di Parma, Piacenza e Guastalla, Parma, Tipografia Ducale, 1832-1834. URL consultato il 10 dicembre 2020

## Alter proget
Mamografia

La **mamografia** a l'è un esam diagnostegh de la mamella che 'l permet de controllàlla cont un bass nivell de rasg X e che l'è doperada soratut per descovrì el cancher a la mamella in di prim stadi, inscì che l'è pussee curabel, ma l'è anca doperad prima de la cerusia per quei cont el cancher, inscì de savé se gh'è di alter masse e adatà l'operazzion, per esempi cont el fà una mastectomia inveci de 'na pussee conservativa lumpectomia.

Per indagà pussee in sui lesion trovade se doperen de solit i ecografie. El sò roeul in del *screening* a l'è però contestad, in tra di studi che sostegnen che la gh'ha havud un gran roeul in del salvà vite e quei che inveci disen che i cost, economegh, emotiv e medegh, inn pussee di benefizzi.

## Riferiment
*AIRC

## Alter proget
Romagna mia

**Romagna mia** a l'è una canzon scrivuda del Secondo Casadei in del 1954 in del stil del liscio, che la cunta su la storia de 'n om che 'l gh'ha havud de lassà la soa terra, la Romagna, e che 'l gh'ha propi tanta de nostalgia per lee. A l'è deventad una sorta de inn romagnoeul e l'ha vendud pussee de quater milion de cobie, cont anca un frach de re-edizzion e cover.

A l'era vuna di canzon che ghe piaseva pussee al Papa Giovann Paol II e varie cità de la Romagna gh'hann dedicad di vie o di piazze.

## Bibliografia
*Gianfranco Miro Gori, Romagna Mia - Passato e presente di una canzone tra la provincia e il mondo - Minerva Edizioni 2004.
Pont Noeuv (Mitrovica)

El **Pont Noeuv** a l'è un pont de azzal che 'l passa in su l'Ibar a Mitrovica, cità del Kosovo. A l'è vist 'me vun di simbol de la partizzion in tra la comunità kosovara e quella serba, desgià che a Sud ghe viven circa 80'000 albanes e a Nord circa 50'000 serb, insema a sgent de varia altra nazzionalità. Doperad in principi 'me post de bloch e confin de facto in tra l'enclave serba del Kosovo e 'l rest del Pais, incoeu a l'è vert domà ai pedon e l'è sorveliad de la Multinational Specialized Unit di Carabiner italian, part de la mission KFOR, e de la Polizzia del Kosovo, ma a gh'è nissun controll per quei che ghe passen sora.

El pont l'è stad fad su in del 2001 grazzia a un finanziament de la Franza, e l'ha sostituid un vegg pont dannegiad de la guerra, e l'è vun di trii pont de la cità, i alter a inn doperad propi poch e inn un vegg pont ferroviari e un pont che 'l mena a la stazzion di treni.

## Riferiment
*In Mitrovica, a bridge that separates Kosovo's Albanians and Serbs

## Alter proget
Joshua Bassett

El **Joshua Bassett**, che in realtaa 'l se ciama **Joshua Taylor Bassett** (California, 22 de dicember del 2000) l'è un ator e cantant statunutens.

## Ligam de foeura
* Sit üficial de Joshua Bassett
* Joshua Bassett - IMDb
Gilè paraballe

El **gilè paraballe** (o anca *gilè paracolp*) a l'è un vestì defensiv protegad per protesger el bust, el venter e la schena di balle di armi de foeugh linsgere.

El so principi de fonzionament el se fonda in su l'asborbì l'energia cinetega de la balla, a travers di materiai del gilè, compagn del kevlar, de l'azzal o de la ceramega, e inn doperad soratut di forze de polizzia, di forze armade e di forze de sigurezza.

Ghe n'è de vari nivei, che ofrissen protezzion de diverse armi de foeugh: pussee che 'l protesg, pussee che 'l pesa.

## Riferiment
*Britannica

## Alter proget

## Vos corelade
*Gilè para-schege
*Corazza
*Piastra balistega
*Vesta anti-bomba
Scomessa in su la resurrezzion

La **scomessa in su la resurrezzion** a l'è, in di relazzion internazzionai, la situazzion indova che un leader che l'è debol in del so Paes el va in guerra o el tira inanz in d'una guerra indova che l'è dree a perder o andà mal, con la speranza che i resultad cambien e ghe dann una man a restà al governo, che 'l sia in sul camp o in del havégh pussee de popolarità a cà.

## Esempi
*L'invasion argentina di Isole Falkland del 1982, fada del Leopoldo Galtieri per i problema domestegh e per meter insema tut el Pais in la domanda territorial, con la soa risposta la Margaret Thatcher l'ha ciamad un'elezzion e l'ha vensgiud debon, el Galtieri l'è stad mandad a cà in del midem ann
*El Bill Clinton, in del mez di so scandol del sess, l'ha tacad a fà di atach contra Iraq, Serbia e Sudan.
*L'Adolf Hitler el s'è refudad de fà la resa in la fin de la segonda guerra mondial, anca se l'era in l'interess pussee bon de la Germania

## Bibliografia
*Goemans, H. E. (2000). War and Punishment; The Causes of War Termination and the First World War. Princeton University Press.
Servizzi de Publega Sigurezza (Lituania)

El **Servizzi de Publega Sigurezza** (*Viešojo saugumo tarnyba* in lituan) a l'è una forza de polizzia de la Lituania, sota el ministeri di interni. La gh'ha de jutà la Polizzia in del tegnì l'orden publegh se 'l gh'è rebellot e l'è la forza principal de polizzia antisomossa. A l'è stada fada su in del 1991 'me *Unità de Servizzi Interno* e ciapen el so nom, dopo de 'na reforma, in del 2002.

A inn partner de la Forza de Giandarmaria Europea.

## Riferiment
*OCSE 

## Alter proget
Parada di sovranità

La **parada di sovranità** (*Парад суверенитетов* in russ) a l'è stad un period storegh de l'Union Sovietega indova che varie republeghe, in tra el 1989 e 'l 1991, hann tacad a deciarà la soa sovranità, vist el perder de controll de part del Partid Comunista de l'Union Sovietega, che l'ha provad a tegnì in pè l'Union in d'una manera diferenta ma l'ha fallid.

'Sti deciarazzion chì hann menad sia al borlà de l'URSS che a vari rebellot in di Stat noeuv: el Naxçıvan l'ha scernud de deciarà l'indipendenza de l'Azerbaigian, anca se poeu l'Heydar Aliyev i ha convint a restà denter, Abcasia e Ossezzia del Sud hann lassad la Georgia, e hann otegnud domà un recognossiment limitad, la Transnistria l'ha mollad la Moldavia, senza nissun recognossiment, la Crimeja l'ha deciarad la soa sovranità ma l'è integrada ancamò in l'Ucraina, fina al 2014, quand che la Russia, in d'una mossa minga recognossuda de la comunità internazzional, l'ha anetuda.

In Russia la gh'è stada una stagion de deciarazzion de independenza de varie republeghe, roba che l'ha menad al tratad de federazzion indova che tucc i republeghe, foeura che la Cecenia e 'l Tatarstan, hann acetad la sovranità de Mosca, con vari nivei de autonomia. La Cecenia, inveci, l'ha conservad la soa independenza de facto fina a la segonda guerra cecena, quand che 'l Cremlin l'è bon de ciapà ancamò el controll de la Region, anca se gh'ha havud de dàgh un frach de autonomia e de daner, el Tatarstan el se acordarà pussee inanz cont el governo central.

## Bibliografia
*The Revenge of the Past: Nationalism, Revolution, and the Collapse of the Soviet Union, Ronald Grigor Suny, Stanford University Press, 1993, ISBN 0-8047-2247-1

## Vos corelade
*Guerra di lesg
Duca de Romagna

El **Duca de Romagna** a l'è stad un titol de nobiltà pontificia fad su in del 1501 per el Cesare Borgia del papa Lissander VI, el so pà, dopo che l'haveva ciapad la Romagna, Urbin e Camerin.

## Bibliografia
*Alessandra Necci, Isabella e Lucrezia, le due cognate: Donne di potere e di corte nell’Italia del Rinascimento, Marsilio Editori spa, ISBN 978-88-317-4119-4.
Satyajit Ray

El **Satyajit Ray** (Calcuta, 2 de masg 1921 - Calcutta, 23 avril 1992) l'è stad un regista, scenegiator, compositor e scritor indian, considerad 'me vun di pussee grand maester del cinema, indian e internazzional.

Fioeul de 'na familia inteletual de Calcuta, l'ha studiad al *Presidency College* e poeu al *Visva-Bharati*, fada su del Rabindranath Tagore. El fa el so prim film in del 1952, dopo havé mostrad una gran passion per el cinema, e a la fin l'ha fad in la soa vita 37 film. In del 1992, dopo de la mort, gh'hann dad l'Oscar onorari.

## Riferiment
*Sapere.it

## Alter proget
Deng Xiaoping

El **Deng Xiaoping** (in chines * 邓小平*; Guang'an, 22 de avost 1904 - Pechin, 19 de fevrer 1997) a l'è stad un politegh, revoluzzionari e militar chines, leader de facto de la China del 1978 al 1992, dopo havé scalad el Partid Comunista Chines. In del so roeul, a l'è stad protagonista de la vertura del Pais al mond e de la reforma economega chinesa, fondada in su 'n socialism particolar, oltra che 'l creator de l'ideja de Un Paes, du sistema, che l'ha permitud a Hong Kong e Macao de tornà sota la China.

## Riferiment
*Treccani

## Alter proget

## Vos corelade
*Reforma e vertura
*Quater principi cardinai
*Boluan Fanzheng
Distret de la Moldavia

I **distret de la Moldavia** inn i partizzion de prim nivell de la Moldavia e inn 32, pussee trii cità che valen 'me distret (Chișinău, Bălți e Tighina, controllada però de la Transnistria), un territori autonom, la Gagauzia, e 'n unità territorial, che l'è la Transnistria, che però l'è un Stat independent de facto.

## Lista

## Riferiment
*Distret de la Moldavia

## Alter proget

## Vos corelade
*Contee de la Moldavia
*Comun de la Moldavia
Ator violent minga statal

Un **ator violent minga statal** a l'è un quavuj, singol o grup, che, in manera pu o men independent de un governo el menascia o el dopera la violenza 'me mez per rivà ai so obietiv. Di esempi poden vesser i cartei de la droga, i gang, i moviment de liberazzion, di aziende ('me i compagnie militar privade), i milizzie de autodefesa o anca di grup paramilitar fad su di governi inscì de podé fà di robe che una forza armada ofizzial podaria fà no.

## Riferiment
*Did You Know...Non-State Actors

## Vos corelade
*Ator minga statal
*Insurrezzion
*Terrorism
*Scior de la guerra
*Lesg senza el Stat
*Zona grisa (relazzion internazzionai)
Canal de la Crimeja del Nord

El **Canal de la Crimeja del Nord** (ucrain: *Північнокримський канал*, russ: *Северо-Крымский канал*) a l'è un canal che 'l permet de daquà varie bande de l'oblast de Cherson e de la Crimeja. Vert in del 1975, el scomincia al basin de Kachovka, fad de la central idroeletriga de Kachovka a partì del Dnepr. Cont el ciapà russ de la Crimeja in del 2014 i ucrain hann fad su una diga per blocà el rivà de l'aqua in la penisola, che l'è destrugada di russ in l'invasion del 2022.

## Riferiment
*Britannica

## Alter proget
Guardia costera

La **guardia costera** a l'è un servizzi che 'l se ocupa de la sigurezza del mar de 'n Stat: la po vesser una vera forza armada con capacità compagne de quelle de 'na marina militar o pussee una forza de polizzia per el mar e la pesca, o adiritura 'na forza volontaria che la fa servizzi de socors e ricerca. Un servizzi che despess gh'hann a l'è quell de controllà i confin de mar e de fà la dovana lilinscì.

## Riferiment
*Britannica

## Alter proget

## Vos corelade
*Capitanaria de port
Guardacosta de Galizzia

I **Guardacosta de Galizzia** (ofizzialment *Servizzi di Guardacosta de Galizzia*, in galizzian *Servizo de Gardacostas de Galicia*, in spagnoeul *Servicio de Guardacostas de Galicia*) a l'è la guardia costera de la Galizzia, vuna di comunità autonome de la Spagna.

La depend de la Consejaria del Mar de la Sgionta de Galizzia e la se ocupa de controllà el mar, la pesca, el patrimoni marin e anca de ricercà e salvà i desperdud. L'è stada fada su in del 2004, a tacà insema el Servizzi de Vigilanza de la Pesca e quell de Ricerca e Salvà.

## Storia
Cont el Statut de autonomia de la Galizzia del 1981 la Comunità Autonoma la ciapa i competenze esclusive in su la pesca e i aque dedent, cont anca l'autonomia in su l'aplicazzion de la normativa nazzional in materia. In del 1985 el Parlament de la Galizzia el da foeura la prima lesg in materia, cont el dà el via anca al servizzi de Vigilanza de la Pesca. 

In del 1990 la Consejaria de la Pesca la fa su el servizzi de Ricerca e Salvà, inscì de fà pussee bon e segur el lavorà di pescator galizzian, vist che gh'eren stad un poo de incident e ghe calava, a l'epoca, un servizzi statal de socors. Quell servizzi chi, che 'l doperava i sgolatasc per el so servizzi, a l'è stad el prim del gener in Spagna e 'l segond in tuta l'Europa intrega.

Passad des agn, el se scerniss de meter insema 'sti du servizzi chi, a tegnì a ment i noeuve necessità del setor de la pesca, el Parlament el passa donca la lesg 2/2004, che la fa su del 21 de avril el Servizzi de Guardacosta, che 'l ciapa dent i fonzion de tucc e du i servizzi.

## Equipagiament
### Nav

Per el so servizzi, la gh'ha a disposizzion una remorciadora, una nav de salvà e 24 patuliator.



### Sgolatasc

La guardia costera galizziana la gh'ha trii elicoter, operad tucc de Babcock International. Inn du Sikorsky S-76 Spirit e un AgustaWestland AW139.

In precedenza, inn stad doperad anca un Eurocopter Dauphin, du Agusta-Bell 212 e un Agusta-Bell 412.

## Ligam de foeura
*Sit ofizzial

## Alter proget

## Vos corelade
*Servizzi de Mar de la Guardia Civil
*Società del Salvà e de la Sigurezza del Mar
*Servizzi de Vigilanza Dovanera
Distret de la Romania

I **distret de la Romania** (*județe* in romen) a inn la partizzion de segond nivell del Stat, ma la prima che la gh'ha un valé ministrativ, vist che i region gh'hann un valor domà statistegh, e inn 41, oltra al comun de Bucarest, che l'è equiparad a 'n distret.

El distret el gh'ha un consili elesgiud democraticament e l'è guidad de 'n president, un prefet inveci el representa el Stat lilinscì.

## Lista

## Riferiment
*ROMANIA: Counties and Major Cities

## Alter proget
Live Free or Die

**Live Free or Die** (*Viver liber o morì* in ingles) a l'è el motto del stat del New Hampshire, doperad del 1945, e l'è vun di motto statai pussee cognossud in di Stat Unid, un poo perchè ligad a l'independenza assertiva de la filosofia politega americana, un poo per la soa forza rispet ai mot di alter Stat, despess pussee moll.

A l'è ciapada de 'na letera mandada del general John Stark, el militar pussee important del Stat in la guerra de independenza americana, a 'n event che l'è podud minga andàgh perchè l'era malad, e indova che l'ha scrivud "viver liber o morì: la mort l'è minga el mal pussee gram", che l'era comunque un motto spantegad de la revoluzzion francesa.

A l'è doperad in su l'emblema del New Hampshire, che l'è stad mitud insema a lu. L'è stad poeu ciapad de la coltura di utent UNIX, la che filosofia a l'è assee compagna.

## Riferiment
*Governo del New Hampshire

## Vos corelade
*Dàm la libertà o dàm la mort
*Proget del Stat liber
*Join, or Die
Blindad de straport trupe

Un **blindad de straport trupe** (in ingles *Armoured Personnel Carrier*, breviad *APC*) a l'è un mez militar con la corazza che 'l serviss a menà l'infanteria vers el camp de bataja, a dàgh anca un minim de protezzion, ativa - despess cont una mitraliadora o 'n cannon piscinin - e passiva, con la blindatura.

In bas al tratad in sui forze armade convenzionai in Europa, un blindad de straport trupe a l'è "un veicol blindad del combater che l'è pensad e fad per straportà una squadra de infanteria e che l'è armad, de regola, cont un'arma de men de 20 ghei de caliber". A l'è de partì de 'n veicol del combater de l'infanteria, che l'è pussee blindad e armad, vist che l'è pensad per dàgh propi suport ai omen in bataja.

I infant che vann in su 'n APC inn part de l'infanteria mecanizada. Despess inn anfibi e doperad anca in servizzi de ambulanza, in del cas a inn protesgiud de la convenzion de Ginevra.

## Riferiment
*Treaty on Conventional Armed Forces in Europe

## Alter proget

## Vos corelade
*Blindad linsger de l'infanteria
*Mez special de la polizzia
*Veicol blindad del combater
*Veicol de sigurezza interna
Imbasciada de facto

Per **imbasciada de facto** se intend un ofizzi o delegazzion che la gh'ha el roeul de 'n imbasciada de facto, senza però vesser recognossuda 'me tala de jure, roba che la capita despess quand che du Pais gh'hann minga di relazzion diplomateghe o in cas di Stat a recognossiment limitad.

A segonda di cas, la po havégh anca di dirit de extraterritorialità e quei che ghe lavoren dent 'n imunità diplomatega. Despess, quand che di Pais s'cepen i so relazzion, a l'è l'imbasciada de 'n Stat che l'è amis de tucc e du, l'inscì ciamada potenza protetora, che la ciapa la responsabilità de tegnì 'sti relazzion e se la gh'ha una sezzion con di diplomategh acreditad despess l'è vista anca lee 'me 'n imbasciada de facto.

I esempi pussee famos inn i delegazzion de Taiwan, che despess goden de 'n bon suport del Stat che i ospita, i delegazzion di do Germanie prima che se recognosseven 'me di Stat, i delegazzion de la Rhodesia dopo de la deciarazzion unilateral de independenza e di Bantustan del Sudafrica e anca la delegazzion de la China a Hong Kong, che formalment a l'era un ram de l'agenzia de stampa Xinhua.

## Riferiment
*Glossari diplomategh

## Vos corelade
*Volt comissariad (Commonwealth)
*Paradiplomazzia
*Ofizzi de representanza
Infanteria mecanizada

L**'infanteria mecanizada** a l'è quell'infanteria che la dopera 'me part de la soa strategia del moeuves i blindad de straport trupe (APC) e i veicol del combater de l'infanteria (IFV). A l'è, per convenzion, partida de l'infanteria motorizada perchè el mez che doperen ghe da un poo de protezzion in del camp de bataja, inveci i motorizad gh'hann domà un mez linsger. Gh'hann despess a disposizzion roba compagna di autocannon, di obes, di mitrajatris e anca i missil anti-carr guidad, inscì de protesges, e per quella reson lì inn considerad pussee svelte e bone de fà robe oltra che, soratut se doperen un IFV, armade in d'una manera pussee pesanta.

## Bibliografia
*Dunstan, Simon. Vietnam Tracks: Armor In Battle 1945–1975. 1982 edition, Osprey Publishing; ISBN 0-89141-171-2.
Union real

Per **union real** se intend la situazzion indova che du o pussee Stat compartissen el monarca ma, a diferenza de 'n union personala, ceden anca part de la sovranità, despess l'è el Pais pussee piscinin a ceder sovranità a quell pussee grand, ma l'è no semper inscì.

Di esempi storegh inn la Danimarca-Norvegia, la Confederazzion Polach-Lituana, o anca la Finlandia e l'Imperi Russ del 1809 a l'independenza.

## Riferiment
*Unions, nations and states: A historical perspective

## Vos corelade
*Monarchia duala
*Monarchia composta
Monarchia autoproclamada

Una **monarchia autoproclamada** a l'è una monarchia che l'è guidada de vun che 'l gh'ha nissun ligam cont una dinastia storega. Di esempi storegh inn l'Albania del Zog o l'Imperi Centrafrican del Jean-Bédel Bokassa, o anca el Napoleon.

Di voeulte, inn anca di revedicazzion ligade a di micronazzion, compagne de quélle de Sealand o del Prenzipad de Seborga.

## Riferiment
*Kids encyclopedia
Region Ministrativa Special (China)

In China una **Region Ministrativa Special** a l'è 'na division ministrativa de nivell provincial che, in del vesser part integral del Pais, gh'hann el nivell pussee gross de autonomia del governo central, anca se 'l Congress Nazzional del Popol el guarna el dirit de meter su di lesg per lor.

La bas legala per fài su a l'è dada de l'articol 31 de la Costituzzion de la China del 1982, che la dis che "el Stat el po fà su, se 'l gh'è de besogn, di region ministrative speciai. El sistema che i organiza el sarà dad foeura de 'na lesg del Congress Nazzional del Popol in bas ai circostanze", menter per i alter entità a l'è dada de l'articol 30. L'articol 31 a l'è stad sgiontad in previdenza del dialegh cont el Regn Unid per l'unifegazzion de Hong Kong e l'è insubid anca per 'na possibel unifegazzion cont el Taiwan.

Al dì d'incoeu a gh'è do de 'sti region: Hong Kong e Macao, fioeule de la deciarazzion congionta sino-britannega del 1984 la prima e de la deciarazzion congionta sino-portoghesa del 1987 la segonda, che inn di tratad vincolant registrad ai Nazzion Unide che garantissen, in bas ai so lesg fondamentai, un gran nivell d'autonoma, tant che inn no considerad 'me part de la China continental de la pupart di autorità.

In bas al principi Un Pais, du sistema, el governo de Pechin el se ocupa di afar forester e de defesa per i do Region, menter el rest di competenze resten in man ai autorità locai, che mantegnen la soa legislatura pluripartitega, sistema legal, forza de polizzia, territori dovanal separad, politega migratoria, lesg del trafegh, lengov ofizziai e sistema educativ, oltra a la rapresentanza in d'una quaj istituzzion internazzional e sportiva.

A inn minga de sconfonder cont i Zone Economeghe Speciai, che inn di bande indova che gh'è di lesg speciai per jutà el desvilup economegh e favorì i investiment, o con la Region Ministrativa Special de Wolong, che l'è una reserva natural.

## Riferiment
*Investopedia

## Alter proget

## Vos corelade
*Region autonome de la China
*Region Ministrativa Speciala de Sinuiju
Vesoul

**Vesoul** a l'è la capital de dipartiment de la Haute-Saône in Francia. Al gh'ha pressapoch 14.000 abitant (2020), cont un'area metropulitana de pressapoch 34.000 abitant.

## Alter proget
Spriss

El **spriss** (scrivud anca *spritz*) a l'è un drink longh alcolegh tipegh del Veneto, fad de vin bianch, de sovenz prosech, un amar (i pussee doperad inn el Campari e l'Aperol) e l'aqua de Seltz. Del 2011 l'è vun di drink ofizzial de l'International Bartenders Association.

Per la tradizzion, el saria nassud in Veneto, a l'epoca part de l'Imperi d'Austria, indova che i trupe austrieghe tajaven i vin locai, per lor trop fort, con l'aqua gassada, de chi el nom "spritzen", del todesch "spruzà", che la se spantega poeu in del rest del regn Lombard-Veneto e anca in Trentin. In di prim agn del 1900, in tra Venezzia e Padoa, el se scomincia a "smagiàll" con di amar, compagn de l'Aperol o del Select e l'è quella version chi che, grazzia al boom economegh italian, la se spantega ancamò in Veneto, in tuta l'Altitalia, in la Penisola e poeu in tut el mond.

Una varietà tipega lombarda del spriss a l'è el pirlo bressan, che però forsi el s'è desvilupad deperlu.

## Bibliografia
*R. Pasini, Guida allo spritz, 2012, ISBN 978-88-96771-42-6

## Alter proget
Rust

## Località
*Rust, comun de la Germania
*Rust, cità de l'Austria

## Sgent
*Mathias Rust, aviator todesch
*Giacomo Rust, compositor forsi italegh, forsi d'origin todesca
*Johann Nepomuk Rust, cerusegh todesch

## Alter
*Rust, lenguagg de programazzion
Rust (lenguagg de programazzion)

El **Rust** a l'è un lenguagg de programazzion compilad multi-paradigma per us general desvilupad de la Mozilla Research, in collaborazzion con la comunità open source. El voeul vesser un lenguagg che 'l fonziona ben, segur e bon anca per desvilupà software in manera concorrenta.

Nonziad in del 2010, el so compilator l'è stad bon de compilàss deperlu in del 2011 e l'è stad dad foeura in del 2012. El dopera 'me back-end LLVM. La prima version stabil l'è vegnuda foeura in del 2015. A l'è 'n lenguagg che ghe pias assee ai programator, tant  che l'è stad el lenguagg che ghe voeulen pussee ben i programator de Stack Overflow per set agn de fila del 2016.

El gh'ha una sintassi ispirada a quella del lenguagg C, ma cont anca di element inovativ e una semantega propi diferenta. El ciapa di robe anca de lenguagg compagn de l'Haskell.

El po vesser doperad per una mota de robe: aplicazzion web, server, desvilup de videosgioeugh, sistema operativ e so component e anca desvilup embedded.

## Ligam de foeura
*Sit ofizzial

## Alter proget

## Vos corelade
*WebAssembly
*Redox (sistema operativ)
Chiang Kai-shek

El **Chiang Kai-shek** (in chines: *蔣介石*; Xikou, 31 de otover 1887 – Taipei, 5 de avril 1975) a l'è stad un politegh e general chines.

Salid a la guida del Kuomintang dopo de la mort del Sun Yat-sen, el deventa el leader de la Republega de China e l'è stad bon de bater i sciori de la guerra, oltra a guidà el Pais in del mez de la guerra sino-giaponesa. Dopo de la fin de la guerra civil chinesa, indova che i nazzionalista inn batud, el va cont i so omen a Taiwan, indova che 'l fa el president fina a la soa mort, che l'è stad gestid con la lesg marzial del 1949 al 1987, el segond period storegh pussee longh dopo quell de la Siria.

A l'è no regordad inscì ben a Taiwan e dopo de la svolta democratega el so regord el descompariss, l'è pu tirad a man nanca del Kuomintang e gh'è pu in sgir i so foto.

## Riferiment
*[Treccani](https://www.treccani.it/enciclopedia/jiang-jieshi_(Dizionario-di-Storia)/)

## Alter proget

## Vos corelade
*Chiang Ching-kuo
Paracrodada

El **paracrodada** o **paratome** a l'è un arnes fad su de tessud, natural o sintetegh, che 'l serviss a fà andà pussee pian un corp che 'l borla sgiò e donca el permet de andà sgiò in d'una manera segura anca de 'na gran altezza, per esempi de un sgolatasc.

A inn doperad sia per reson militar che civil, che 'l sia per lavorà o per divertiment: el paracrodism a l'è l'atività de andà sgiò cont el paratome.

## Riferiment
*Treccani

## Alter proget
Zhejiang

**** (** in chines) a l'è vuna di province de la China, con capital .

La confina con .

## Riferiment
*Figure 1.1 Geographic regions of China 

## Alter proget
Veicol del combater de l'infanteria

Un **veicol del combater de l'infanteria** (*Infantry fighting vehicle* in ingles, breviad *IFV*) a l'è un mez militar con la corazza che l'è doperad per menà in sgir l'infanteria e dàgh sostegn de foeugh diret in bataja. El tratad in sui forze armade convenzionai in Europa i definiss 'me di "veicol blindad del combater pensad soratut per menà in sgir una squadra de infanteria de combater e che 'l gh'ha un cannon organegh de almen 20 ghei e di voeulte un tira-razz anti-carr".

Despess inn el coeur di azzion de l'infanteria mecanizada e inn de spartì di blindad de straport trupe perchè inn pensad anca per tacà in bataja, menter i APC inn pensad domà per defendes in cas de atach. Pussee mobil de 'n carr armad, el gh'ha un autocannon o 'n alter cannon convenzional e gh'hann havud assee de sucess in di armade del mond, che voeulen di veicoi pussee linsger e svelt di carr armad, ma hann superad no del tut i APC, che tegnen un roeul util in varie strategie.

## Riferiment
*[Https://www.britannica.com/technology/armoured-fighting-vehicle Britannica]

## Alter proget

## Vos corelade
*Blindad linsger de l'infanteria
*Veicol blindad del combater
*Veicol de sigurezza interna
*Autoblindo
*Veicol del combater improvisad
*Tank desant
Scoeula giaponesa de Milan

La **scoeula giaponesa de Milan** (*Scuola Giapponese di Milano* in italian, *ミラノ日本人学校*, *Mirano Nihonjin Gakkō* in giapones) a l'è una scoeula internazzional de Milan, che la insegna cont el programa giapones.

Fada su in del 1976, la gh'ha sed in d'un palazzi bianch de du pian in Via Arzaga al 10, ciamad del Francesco Segoni de l'Università Catolega del Sacher Coeur 'na cà de campagna, pussee che un palazzi scolastegh.

In del 2022 la gh'haveva 63 student, squasi tucc fioeul de sgent che la lavora per multinazzionai giapones mandada a Milan. La fa de scoeula elementar e media, cont i student che vann adree al programa publegh giapones, ma se studia anca l'italian.

## Ligam de foeura
*Sit ofizzial
Carabiner forestai

I **carabiner forestai** (ofizzialment *Comand unità forestai, ambientai e agroalimentar*) inn un ram de l'Arma di Carabiner che 'l se ocupa de tutella de l'ambient, di foreste e del setor agroalimentar. El comand l'è stad fad su in del 2016, quand che el Corp forestal del Stat a l'è stad desligad e i Carabiner hann ciapad la pupart di so roeul e responsabilità.

Hann doperad in principi i mez verd e i divise di forestai, con la scrita "Carabinieri" e i so simboi, ma a partì del 2018 hann tacad a doperà quei classegh de l'Arma, e inn partid in comand carabiner tutella di foreste e parch, comand carabiner per la tutella de l'ambient e la transizzion ecologega, comand carabiner per la tutella de la biodiversità e comand carabiner per la tutella agroalimentar, dependen militarment del Comandant general de l'Arma di Carabiner e fonzionalment del ministeri de l'agricoltura, di foreste e de la sovranità alimentar.

## Ligam de foeura
*Sit ofizzial

## Alter proget
Carabiner (desambiguazzion)

*Carabiner, unità militar 

## Corp armad d'incoeu
*Compagnia di Carabiner del Prenzip, forza armada e de polizzia de Monegh
*Trupe di Carabiner, forza de polizzia de la Moldavia
*Arma di Carabiner, forza de polizzia e armada de l'Italia
*Carabiner del Cile, forza de polizzia cilena
*Squadron mobil di Carabiner, squadra de polizzia de la Colombia
*Carabiner de Ingobamakhosi, regiment de l'Armada del Sud Africa

## Vegg corp armad
*Carabiner, veggia forza de polizzia spagnoeula
*Carabiner de Bushveldt, veggia unità del Sud Africa
*Hampshire Yeomanry, ciamad anca *Carabiner de l'Hampshire*
*Terz Regiment Carabiner de l'Armada Britannega
*Carabiner de la Sesta Guardia di Dragon de l'Armada Britannega
*Carabiner a cavall de la Franza

## Grad militar
*Carabiner semplis, grad militar de l'Arma di Carabiner
*Carabiner scernid, grad militar de l'Arma di Carabiner

## Alter
*Carabiner, serie TV italiana
*Carabiner, destrutor italian de la Class Soldad del 1909
*Carabiner, destrutor italian de la Regia Marina del 1938
*Carabiner, fregada de la class Alpin de la Marina militar italiana
*Carabiner, fregada missilistega de la class Bergamini del 2014
Moviment Guelf de Azzion

El **Moviment Guelf de Azzion** (*Movimento Guelfo d'Azione* in italian) a l'è stad un moviment politegh italian fad su in del 1930, in del mez del regim fassista, part del moviment del neoguelfism.

## Storia
A l'è fondad in del 1930, cont i prim bas mitude sgiò in del 1928, de l'inconter de vari catolegh democrategh e antifassista, compagn di milanes Pietro Malvestiti, Gioacchino Malavasi, Armando Rodolfi, Gaetano Carcano e Enrico Falk e di bressan Pietro Cenini, Andrea Cazzani, Angelo Pina e Oliviero Ortodossi. Tachen a spantegà di sgolantin cont el so manifest "Cristo Re e 'l Popol", dad foeura in di quarant'agn de l'enciclega Rerum Novarum, ma inn becad di autorità e in d'un gran process el Tribunal Special per la Sigurezza del Stat el condana el Malavasi, el Malvestiti, el Rodolfi e l'Ortodossi, e l'è stada la prima voeulta che 'l regim l'è andad adree a l'oposizzion catolega in manera inscì dura.

El torna ativ in del 1938, ancamò centrad in Lombardia, grazzia a l'aprovazzion di lesg razziai e de 'n opression pussee de la Gesa. Inscì, el se liga a sgent compagna del sindacalista Achille Grandi, de l'Alcide De Gasperi e del Primo Mazzolari. 

In del 1941, dann foeura el so programa, convint che 'l ghe saria stad un dopo regim, fondad in sul regionalism assee largh, un parlament europee e la partecipazzion di operari a l'azzionariad di aziende. In l'estad del 1942 a gh'è una conferenza per provà a fà su un noeuv partid, a ciapà quell che restava del Partid Popolar Italian del don Sturzo, roba che la mena al nasser de la Democrazzia Cristiana e al so *programa de Milan*, ispirad a quell di Guelf e, cont el borlà del fassism el 25 de luj 1943 el Moviment el se desliga del tut, con l'andà dent in la noeuva DC.

In del 1943, comunque, la pupart del moviment bressan la lassa, cont el fà su de "Comunità Noeuva", che la ciaparà part anca a la Resistenza.

## Riferiment
*Enciclopedia Bresciana
*Storia del Movimento Guelfo d'Azione
Restorant

El **restorant** (del frances *restaurant*) a l'è un sit che 'l dà de mangià e de bever a la sgent, in di so tavol o anca foeura, di voeulte anca con la consegna a cà.

Ghe n'è de vari tipi, di mense ai restorant de luss, a passà per i fast food e ai restorant medi.

## Riferiment
*Britannica
## Alter proget
BTR-4

El **BTR-4**, soranomenad *Bucefal*, a l'è un veicol del combater de l'infanteria anfibi 8x8 fad in Ucraina de la Kharkiv Morozov a partì del 2008. L'è bon de rivà fina a 110 km/h a terra e a 10 km/h in aqua.

## Storia
I prim prototip inn stad fad in del 2006, con la produzzion in serie che l'è scominciada in del 2008. In del 2009 i prim des vann in servizzi in l'Armada ucraina e in del midem ann a l'è insubid 'me sostitut del Pegaso BMR 'me veicol de l'infanteria de l'Armada spagnoeula.

In del 2012 el ministeri de la defesa de l'Iraq l'ordena 420 BTR-4, ma poeu el scassa l'orden dopo che n'inn rivad 88 per reson de qualità. L'armada de Kyiv donca la ciapa 52 mez ch'eren stad fad su per l'Iraq e del 2014 la Guardia Nazzional la ciapa i so prim BTR, che inn doperad in l'assedi de Sloviansk, che l'è ciapad di ucrain el 5 de luj 2014, cont i soldad che hann lodad el noeuv mez, ma anca i separatista n'hann caturad vun, che l'ha servid in del batalion Vostok.

## Operator
*Indonesia: el Corp di Marines de l'Indonesia l'ha ordenad 8 BTR-4M, ma l'ha sospendud un orden de alter 55 per di reson de qualità. In del 2019 ordenen inveci 21 BT-3F e 22 BMP-3F
*Iraq: el ministeri de la defesa l'ha ordenad 420 veicoi, ma domà 88 inn rivad, poeu el Pais l'ha sospendud el programa. Per l'Ucraina, a la fin, n'inn rivad 270
*Nigeria: La Polizzia de la Nigeria la gh'ha 5 BTR-4
*Ucraina: l'Armada la gh'haveva pussee de 200 BTR-4 al 2021, la Guardia Nazzional 40, fina al 2014
*Russia: la Russia l'ha ciapad pussee de 20 BTR-4 in la soa invasion de l'Ucraina.

Anca l'Armada de la Macedonia del Nord e 'l Corp Real di Marines de la Thailandia hann mostrad interess in del mez.

## Version
* BRM-4K veicol de recognossiment
* BTR-4K veicol de comand
* BTR-4KSh veicol de comand e staff
* BTR-4E1
* BTR-4MV1 con pussee de protezzion adeguada al standard NATO
* MOP-4K veicol de sostegn de foeugh
* BREM-4K veicol de recuver e de riparazzion
* BSEM-4K veicol de recuver e medegh
* BMM-4A - Compagn del *BMM-1* (familia BTR-80) [prim socors e evacuazzion del camp de bataja]
* BMM-4B - Compagn del *BMM-2* (familia BTR-80) [tratament medegh de camp]
* BMM-4C - Compagn del *BMM-3* (familia BTR-80) [ospedal de camp]

## Riferiment
*Scheda tecnega

## Alter proget

## Vos corelade
*BTR-3
*BTR-7
*BTR-80
*BTR-90
*Stryker
*Patria AMV
*TPz Fuchs
*Saur 1
Bas aerea de Meiringen

La **Bas aerea de Meiringen** a l'è una bas aerea de l'Armada de l'aria svizzera, che l'è in la cità de Meiringen, in del canton Berna. Vuna di bas principai de la defesa aerea svizzera, la gh'ha domà una pista, in su 'na vall de l'Aare, che 'l costegia la bas a Nord, insema a la strada principal per la cità e a la ferrovia del Brünig, menter a Sud a gh'è i vie de rollasg che i menen in di caverne indova che inn tegnud i avion, e l'è l'unega bas elvetega a doperài normalment

Verta in del 1941, in del mez de la segonda guerra mondial, la gh'ha dent i grup de milizzia che doperen i Northrop F-5 e i sgolater de profession che gh'hann i F/A-18 Hornet. La pista la gh'ha un sistema de arrest e l'è traversada de 'na strada, cont un passagg a nivell protesgiud de la polizzia militar quand che gh'è de fà partì o aterrà un reoplan. Quella roba chi la mena vari turista e passionad, per lor a gh'è anca un musee, vert el mercoldì a la bassora de masg a otover.

## Riferiment
*Military Airport Meiringen

## Alter proget

## Vos corelade
*Bas aerea de Payerne
*Bas aerea de Emmen
Art marzial

Un**'art marzial** a l'è una tecnega fisega e mental conligada al combater, doperada per volzà i probabilità de vincer e, in general, per defesa personal.

El termen, al dì d'incoeu, a l'è doperad soratut per quelle de origin oriental, rivade in Ocident intorna a la fin del 1800 e deventade popolar al principi di agn 1960, ma sgiamò in Europa, del 1500, a gh'eren di tecneghe ciamade inscì, che doperaven el combater con la spada o a man.
## Riferiment
*Treccani

## Alter proget

## Vos corelade
*Autodefesa
*Lota
Tommaso Zerbi

El **Tommaso Zerbi** (Cermenaa, 27 de marz 1908 - Milan, 14 de marz 2001) a l'è stad un politegh e economista italian. Alev del Gino Zappa, l'ha insegnad el fà el ragionat a l'Università comercial Luigi Bocconi prima e poeu a l'Università Catolega del Sacher Coeur e l'è stad member del Partid Popolar Italian del Luigi Sturzo e, dopo che l'ha tolt part a la Resistenza, el se sgionta a la Democrazzia Cristiana, e 'l toeu part a l'Assemblea Costituenta, e 'l fa de sotasecretari in del Governo De Gasperi VII.

L'è stad anca editor de Il Cisaplino, giornal clandestin di catolegh federalista de la Padanìa.

## Riferiment
*Storia - Camera

## Alter proget
Partizzion de la China

I **partizzion de la China** a inn in su cinch nivei:
*Al prim gh'è i 22 province, a lor inn equiparade cinch region autonome, quater municipalità e do region ministrative special
*Al segond gh'è 333 prefeture, a lor inn equiparade i cità-prefetura, i cità sub-provincial e i prefeture autonome
*Al terz gh'è  2'862 contee, a lor inn equiparade i contee autonome, i cità-contea, distret e bandere
*Al quart gh'è i comun
*Al quint gh'è i villagg

## Bibliografia
*Mauro Mazza, Decentramento e governo locale nella Repubblica popolare cinese, Giuffrè Editore, 2009

## Alter proget